ועדת הכספים, כנסת 17, פרוטוקול מספר 868, 2008-07-22 10:30

סטס מיסז'ניקוב: בוקר טוב.

סטס מיסז'ניקוב: אני פותח את ישיבת ועדת הכספים בנושא תקנות ניירות ערך (אגרה שנתית) (הוראת שעה), התשס"ח-2008.

דניאל רימון: כבכל שנה, בסמוך לסיום השנה, כאשר אנחנו רואים מה סך ההכנסות ואיך הוא עומד ביחס לצפי שנקבע בתקציב, אנחנו מבצעים הפחתה וגם הפעם הפחתה של 15 אחוזים משיעור האגרה הנגבית הן מהתאגידים המדווחים, הן ממנהלי הקרנות והן מן הבורסה.

דניאל רימון: כיוון שזה נעשה מאוד בסמוך ל-1 באוגוסט, הוא המועד הקבוע בתקנות לתשלום האגרה, אנחנו מבקשים לדחות את התשלום ל-1 בספטמבר.

גד סואן: אני רוצה לברך את הרשות על כך שהיא בודקת כל שנה כי אם לא הייתה מביאה את זה, היו גובים והייתה נשארת שם יתרה ולא נודע כי בא אל קרבו.

גד סואן: היא בודקת כל שנה את עצמה והיא רואה שמלכתחילה היא גבתה כנראה יותר מדיי ועכשיו היא מתאימה את הדבר הזה ועל כך היא ראויה לברכה.

גד סואן: כשמגיע לברך, צריך לברך.

שגית אפיק: למה לא תעשו את זה הוראת קבע?

שגית אפיק: אתם עושים את זה כל שנה כהוראת שעה לשנה.

דניאל רימון: כמות הגיוסים ברבעון הה בוודאי לא דומה לרבעונים קודמים וקשה לדעת.

דניאל רימון: בשנה הזאת, כיוון שהיה ריבוי בכמות המפוקחים, זה איזן את הפיחות בגיוסים כי יש הרבה מנהלי קרנות שלא היו בשנה החולפת, אבל קשה לדעת מה יהיה בשנה הבאה.

שגית אפיק: זאת כבר שנה שנייה שאתם עושים את זה.

דניאל רימון: כבר חמש שנים ברציפות.

שגית אפיק: כל שנה אתם מביאים הוראת שעה.

דניאל רימון: האגרה הצפויה הייתה בסך הכל לתקציב 2008 של 118 אלף שקלים וצפי הכנסות ל-2008 בראייה עד תום השנה צפוי להיות משהו של כ-140 מיליון שקלים.

יצחק זיו: איך זה משפיע על הלקוחות?

יצחק זיו: האם יש לזה השלכה על הלקוחות?

חיים אורון: הם מקבלים 15 אחוזים בחזרה.

חיים אורון: את ההפרש.

חיים אורון: מחזירים להם.

קריאה: לא מחזירים אלא לא גובים.

יצחק זיו: זאת אומרת שייגבה פחות כסף.

דניאל רימון: כן.

חיים אורון: מה התקציב?

אביעזר דנון: 118 וצפי ההכנסות הוא 139.

אביעזר דנון: המשמעות של ההפחתה היא כמעט 13.5 מיליון פחות.

חיים אורון: אבל אתם עומדים בתקציב.

דניאל רימון: כן.

סמדר אלחנני: אני רוצה לחדד כאן משהו.

סמדר אלחנני: המשפט בדברי ההסבר אומר ש"אין חובה בדין להחזיר את עודפי הגבייה לקופת המדינה".

סמדר אלחנני: אני זוכרת את הפעמים הקודמות, אז הכנסנו את התיקון הזה בחוק ואמרתי שהעודפים צריכים לשמש ככרית ביטחון.

סמדר אלחנני: יכולות להיות שנים בלי הנפקות וההכנסה יכולה להיות יותר נמוכה.

סמדר אלחנני: הרשות צריכה להמשיך להתקיים בדיוק באותו היקף ובאותן משימות כמעט ולפיכך צריכה להיות כרית ביטחון.

סמדר אלחנני: מצד אחד להפחית את האגרה, אבל מצד שני, אם יש עודפים, לשמור אותם במאזן ולא בחשבון.

אביעזר דנון: לקחנו את זה בחשבון.

סמדר אלחנני: אתם תמיד שולחים לנו את המאזן אבל הוא מגיע באיחור.

סמדר אלחנני: כמה יש עכשיו ככרית הביטחון הזאת?

אביעזר דנון: בסביבות 150.

אביעזר דנון: להזכיר לכם, שנה שעברה הייתה שנת שיא בפעילות והנגזרת של הפעילות היו כמובן הכנסות.

אביעזר דנון: שנה שעברה הייתה שנת שיא והכנסנו את העודפים לכרית הביטחון לעתות משבר.

סמדר אלחנני: אז לא צריך לדאוג לכם.

חיים אורון: אם היה לכם עוד כסף?

אביעזר דנון: מעבר לכרית הביטחון, אנחנו למשל היום שוכרים בניינים גם בירושלים וגם בתל-אביב לצורך הפעילות השוטפת.

אביעזר דנון: באיזשהו שלב אני חושב שאחת האופציות, יכול להיות שכאשר אנחנו עושים את הניתוח הכלכלי מול העלות של השכירות והתחזוקה של הבניינים האלה מול רכישה, יכול להיות שבאיזושהי נקודת זמן נקבל החלטה ונקנה נכס עבור הרשות.

חיים אורון: אני שואל בכיוון אחר.

חיים אורון: האם היו תחומים שהייתם מגבירים בהם בקרה, אכיפה, שקיפות?

חיים אורון: בדרך כלל רוב המוסדות האלה, כששואלים למה לא עושים יותר, אומרים שיש להם מגבלה זה יותר בולט בגופים הממשלתיים וזה קצת פחות בולט בבנק ישראל ואתם הכי פריירים במובן החיובי.

חיים אורון: הרי אף אחד לא ידע שהתקציב יהיה 118 ולא 130.

אביעזר דנון: על פי החוק אנחנו מחויבים בהגדלת תקנים באישור של אגף התקציבים של משרד האוצר שהרבה פעמים הוא מגביל אותנו ולא תמיד אנחנו מקבלים את מה שאנחנו מבקשים.

אביעזר דנון: חלק מהכספים האלה באמת אנחנו מוציאים לאאוט-סורסינג.

אביעזר דנון: זאת אומרת, באיזשהו מקום אנחנו עושים עקב בצד אגודל שאנשים שלנו שהם אנשים אורגנים לרשות, מתלווים אליהם למשל רואה חשבון מבקר.

אביעזר דנון: אנחנו מגדילים את השליטה על ידי זה שאנחנו מגייסים הרבה מאוד עבודה שהיא אאוט-סורסינג.

אביעזר דנון: כמובן לכאן הולך הכסף.

חיים אורון: אבל הוא בתוך ה-118.

אביעזר דנון: כן.

חיים אורון: עוקף את הוויכוח על התקנים עם האוצר אבל הוא לא עוקף את התקציב.

אביעזר דנון: אמת.

אביעזר דנון: יחסית בשנת 2008 הגדלנו בצורה די משמעותית וכתוצאה מהגברת הפעילות, במיוחד בגופים שמנהלים כספים של אחרים, זה בא לידי ביטוי בתקציב 2008, עכשיו, לקראת 2009, ואולי לקראת סוף השנה, כמו שאתם יודעים אנחנו נערכים למצב הרבה יותר מורכב מבחינת שוק ההון, גם אלה שמנהלים כספים של אחרים וגם החברות הציבוריות, ובהחלט יכול להיות מצב שעל המדוכה יהיה להגביר עוד יותר את הפעילות וכמובן שהמשמעות של הפעילות הזאת היא כסף.

אביעזר דנון: לאחרונה גם היה איחוד ברשות בין שתי מחלקות שעניינן פיקוח על כספים של אחרים, מחלקת הפיקוח על קרנות הנאמנות והמחלקה שמפקחת על יועצי השקעות ומנהלי תיקים, מתוך ראייה לעשות איזושהי סינרגיה בעבודת ביקורת ולהגביר את הפעילות כי חלק מהגופים האלה קשורים אחד בשני.

אביעזר דנון: יכול להיות שכתוצאה מהעבודה שאנחנו עושים, נצטרך להגביר את הפעילות בצורה משמעותית.

גד סואן: יחד עם זאת אם יימשך השפל בשוק ההון, יהיה רבה פחות עבודה לבדוק תשקיפים חדשים ודברים מהסוג הזה כי הם לא יהיו.

סמדר אלחנני: תהיה לכם יותר עבודה בבדיקה.

גד סואן: לא יהיו תשקיפים, לא יגישו להם.

סמדר אלחנני: אבל תהיה יותר עבודה לבדוק את הדוחות.

גד סואן: זה סיפור לחוד.

גד סואן: זאת עבודה שוטפת, אבל תשקיפים שמהווים עבודה רבה שמגישים להם ועל זה הם עובדים בלחץ כאשר לפני שנה הם עבדו בלחץ נוראי עם הדבר הזה, דבר כזה לצערי קשה לחזות בשנה הקרובה.

אביעזר דנון: זה לא סוד שבעתות משבר יש יותר רצון מצד החברות או מצד אנשים מפוקחים להסתיר עוד יותר פעילות או להסתיר דברים שהם לא ראויים.

אביעזר דנון: כמובן זה מחייב אותנו בהגברת הפעילות הזאת ואנחנו נערכים.

סמדר אלחנני: צריך להזכיר שקרן המטבע מאוד שיבחה את רשות ניירות ערך הישראלית.

חיים אורון: נראה מה יצא מדוח אריאב.

סטס מיסז'ניקוב: אנחנו מצביעים.

סטס מיסז'ניקוב: התקנות אושרו